钦定古今图书集成/明伦汇编/闺媛典/第119卷 > 郑善果母崔氏
## 钦定古今图书集成/明伦汇编/闺媛典/第119卷 > 郑善果母崔氏

按《隋书列女传》：“郑善果母者，清河崔氏之女也。年十
三，出适郑诚，生善果，而诚讨尉迥，力战死于阵。母年
二十而寡，父彦穆欲夺其志，母抱善果谓彦穆曰：‘妇
人无再见男子之义。且郑君虽死，幸有此儿。弃儿为
不慈，背死为无礼，宁当割耳截发，以明素心，违礼灭
慈，非敢闻命’。”善果以父死王事，年数岁，拜使持节大
将军，袭爵开封县公，邑一千户。开皇初，进封武德郡
公。年十四，授沂州刺史，转景州刺史，寻为鲁郡太守。
母性贤明，有节操，博涉书史，通晓治方。每善果出听
事，母恒坐胡床于障后察之，闻其剖断合理，归则大
悦，即赐之坐，相对谈笑，若行事不允，或妄瞋怒，母乃
还堂，蒙被而泣，终日不食。善果伏于床前，亦不敢起。
母方起谓之曰：“吾非怒汝，乃愧汝家耳。吾为汝家妇，
获奉洒扫，如汝先君，忠勤之士也。在官清恪，未尝问
私，以身徇国，继之以死，吾亦望汝副其此心。汝既年
少而孤，吾寡耳，有慈无威，使汝不知礼训，何可负荷
忠臣之业乎？汝自童子承袭茅土，位至方伯，岂汝身致之邪？安可不思此事，而妄加瞋怒，心缘骄乐，堕于
公政，内则坠尔家风，或亡失官爵，外则亏天子之法，
以取罪戾。吾死之日，亦何面目见尔先人于地下乎！”
母恒自纺绩，夜分而寐。善果曰：“儿封侯开国，位居三
品，秩俸甚足，母何自勤如是邪？”答曰：“呜呼！汝年已长，
吾谓汝知天下之理。今闻此言，故犹未也。至于公事，
何由济乎？今此秩俸，乃是天子报尔先人之徇命也。
当须散赡六姻，为先君之惠。妻子奈何独擅其利，以
为富贵哉！丝枲纺绩，妇人之务，上自王后，下至大夫
士妻，各有所制。若堕业者，是为骄逸。吾虽不知礼，其
可自败名乎！”自初寡，便不御脂粉，常服大练。性又节
俭，非祭祀宾客之事，酒肉不妄陈于前。静室端居，未
尝辄出门。阁内外姻戚有吉凶事，但厚加赠遗，皆不
诣其家。非自手作，及庄园禄赐所得，虽亲族礼遗，悉
不许入门。善果历任州郡，唯内自出馔，于衙中食之。
公廨所供，皆不许受，悉用修治廨宇，及分给寮佐。善
果亦由此克己，号为清吏。炀帝遣御史大夫张衡劳
之，考为天下最，征授光禄卿。其母卒后，善果为大理
卿。渐骄恣，清公平允，遂不如畴昔焉。